Előterjesztés Zalakaros Város Önkormányzat Képviselőtestülete 2024. február 22-én tartandó ülésére
Napirend címe: Zalakaros Gyógyfürdő tér 10. szám alatti ingatlan használatára kötött bérleti szerződés felülvizsgálata
Előterjesztést készítette: Torma László aljegyző
Tisztelt Képviselőtestület!

Zalakaros Város Önkormányzata és a Zalakarosi Turisztikai Nonprofit Kft. között bérleti szerződés jött létre 2020. december 21-én a Zalakaros, Gyógyfürdő tér 10. szám alatti 261/39 hrsz-ú ingatlan bérbeadására. A bérleti szerződés nem terjed ki a kerékpáros házra. 

A kerékpáros ház „A Termál-Völgy Kis-Balaton kerékpáros és ökoturisztikai szolgáltató hálózat” elnevezésű pályázat keretében jött létre. A pályázat kedvezményezettje Zalakaros Kistérség Többcélú Társulása volt. 2013. április 26-án Zalakaros Kistérség Többcélú Társulása, a Zalakarosi Turisztikai Nonprofit Kft., valamint a Jankó Kerékpáros Csapata Bt. között együttműködési megállapodás jött létre, mely alapján 2013. május 1. napjával a Zalakarosi Turisztikai Nonprofit Kft. térítésmentes használatba kapta a kerékpáros házat, illetve a működtetési, üzemeltetési költségek viseléséről, a kerékpár kölcsönzés és túraszervezés- vezetés szolgáltatások biztosításából befolyt bevételek megosztására az együttműködési megállapodás részét képező külön megállapodás született. Mindkét megállapodás határozott időre, a pályázati fenntartási időszak végéig szólt. 
Az ingatlan tulajdoni lapja alapján az ingatlan tulajdonosa 1/1 arányban Zalakaros Város Önkormányzata, az ingatlannal a tulajdonos jogosult rendelkezni.

A Zalakarosi Turisztikai Nonprofit Kft. ügyvezetője kezdeményezte polgármester úr felé a Gyógyfürdő tér 10. szám alatti ingatlan bérletére kötött szerződés módosítását azzal, hogy a bérleti szerződés az épület egészére terjedjen ki. 
Polgármester úr javaslatára az előterjesztés arra tesz javaslatot a képviselőtestület számára, hogy bérleti szerződés terjedjen ki az épület egészére, a bérleti díj változatlanul hagyása mellett, a Zalakarosi Turisztikai Nonprofit Kft. bevételi forrásainak bővítése érdekében.

Határozati javaslat:
1./ Zalakaros Város Önkormányzat Képviselőtestülete a Zalakaros Város Önkormányzata és a Zalakarosi Turisztikai Nonprofit Kft. között 2020. december 21-én létrejött, a Zalakaros, Gyógyfürdő tér 10. szám alatti 261/39 hrsz-ú ingatlan bérbeadására kötött bérleti szerződés módosításhoz hozzájárul az alábbiak szerint:

- a bérleti szerződés 1. pontja helyébe az alábbi rendelkezés lép:
„„Bérbeadó tulajdonát képezi, a nagykanizsai földhivatalnál 261/39 hrsz. alatt nyilvántartott Zalakaros, Gyógyfürdő tér 10. szám alatt található ingatlan (a továbbiakban: bérlemény).”

- a bérleti szerződés 4.1. pontja helyébe az alábbi rendelkezés lép:
„A Bérlő az épület É-i oldalán elhelyezkedő 65 m2 alapterületű helyiséget kizárólag Tourinform Iroda működése céljára használhatja. Az épület többi helyisége a Zalakarosi Turisztikai Nonprofit Kft. alapító okiratában rögzített tevékenységeihez kapcsolódóan hasznosítható.”

2./ Zalakaros Város Önkormányzat Képviselőtestülete felhatalmazza a polgármestert a bérleti szerződés módosítás aláírására.

